הוועדה לקידום מעמד האישה ולשוויון מגדרי, כנסת 23, פרוטוקול מספר 38, 2020-10-12 10:33

עודד פורר: בוקר טוב לכולם, אני שמח לפתוח את ישיבת הוועדה לקידום מעמד האישה ולשוויון מגדרי.

עודד פורר: היום 12 באוקטובר 2020.

עודד פורר: הנושא: פגיעה בנשים עצמאיות נוכח הסגר והמגבלות הכלכליות.

עודד פורר: לפני נושא הדיון, כן משהו שאני חייב להתייחס אליו.

עודד פורר: אני אתמול ביקרתי בבית החולים סורוקה את שירה איסקוב שבעלה ניסה לרצוח אותה ערב ראש השנה, אני חושב אולי אחד המקרים המזעזעים שנחשפנו אליהם, ואולי נחשפנו אליהם כי הוא קרה כמעט בשידור חי לאימא שלה שהיא נמצאת בטלפון, ולשכנים, שחייבים להגיד מילה טובה על השכנות הערנית והאזרחות הטובה שפשוט הצילה את חייה של שירה שניצלה בנס, לא פחות.

עודד פורר: מעבר לכל הדברים שכבר נאמרו על המקרה הזה, אני חייב לומר שהוא מציב מראה גם אל מול המשרד לביטחון פנים ואולי בעיקר אל מול השר לביטחון פנים, שכשאתה עובר על הנקודות שהוא ציין כשמונת היעדים של משרדו בתקופה הזאת, לא מופיע שם הנושא של אלימות במשפחה בכלל.

עודד פורר: פשוט לא קיים.

עודד פורר: כשמחברים את זה להבטחות של השר הקודם על הקמת יחידה עד ה-1 בספטמבר, שתעקוב אחרי משוחררים ואסירים משוחררים של אלימות במשפחה ותפקח עליהם כדי שלא יבואו ויחזרו לזירת הפשע כפי שראינו במקרה של אותה אישה אומללה שנפטרה אחרי התקיפה שהיא עברה, בבית החולים, ושמי שתקף אותה עוד ניסה לבוא לבית החולים לסיים את העבודה, אז מבינים שיש פה פשוט נתק בעניין הזה.

עודד פורר: אם המשרד לביטחון פנים והשר לביטחון פנים לא יתעוררו ויבינו שיש פה מלחמה שצריך להילחם אותה כנגד אלימות במשפחה, זה היה נכון לפני הסגרים והקורונה, זה נכון שבעתיים בתקופה הזאת, אז לצערי אנחנו נמצא את עצמנו מבקרים ומדברים על עוד ועוד מקרים כאלה.

עודד פורר: הצער הכי גדול הוא שתמיד אתה רואה שאפשר לעצור.

עודד פורר: תמיד בשרשרת הזאת יש כמה נקודות שבהן אפשר לעצור את זה.

עודד פורר: פה ממש לפני התהום השכנה והשכן הצליחו לעצור את זה, באמת ייאמר לזכותם, אבל הסיפור הזה של הקורונה עם הסגר הזה, מייצר בפנינו אתגרים שחשוב להסתכל ולשים עליהם את היד.

עודד פורר: אני מצפה מהשר לביטחון פנים שישים את הנושא הזה כאחד מהנושאים בסדרי העדיפויות של המשרד, כאחד היעדים.

עודד פורר: לא יכול להיות שדווקא הנושא הזה נעדר מהיעדים של המשרד לביטחון פנים.

עודד פורר: מכאן נחזור לענייננו, כי בתוך סיר הלחץ הזה של הקורונה יש סיר לחץ כלכלי.

עודד פורר: הנפגעות, ראינו את זה, אגב, בסבב השני כשבדקנו כמה יצאו יותר לחל"ת, אז פה ממש הרבה יותר נשים הן אלה שהוצאו שוב לחל"ת בסבב הזה.

עודד פורר: כשמסתכלים על הנשים העצמאיות, הן סובלות פי כמה וכמה.

עודד פורר: אנחנו קיימנו כבר דיון כזה ממש עם התכנסותה של הוועדה.

עודד פורר: לצערי, מהנתונים ומהבקשות שאנחנו הפנינו למשרדי הממשלה, אז משרד האוצר לא ענה על הבקשות שלנו.

עודד פורר: גם משרד העבודה לא ענה.

עודד פורר: כן קיבלנו התייחסות של משרד הכלכלה.

עודד פורר: שירות התעסוקה לא ענה.

עודד פורר: יש פה שורה ארוכה של נושאים שלצערי לא הגיעו.

עודד פורר: אני חייב לומר שההתייחסות הזאת של המשרדים, היא בעיניי מראה מה ההתייחסות של הממשלה באירוע הזה לאלה שנפגעו הכי קשה.

עודד פורר: אני רוצה לפתוח עם שלמה אוחיון, רשות המיסים.

שלמה אוחיון: בוקר טוב אדוני היושב-ראש, בוקר טוב לכולם.

עודד פורר: שלמה, אנחנו ביקשנו מרשות המיסים גם את הנושא הזה של עוסק פטור והקלות בעניין הזה לעסקים של נשים.

עודד פורר: הייתי שמח להבין מכם איפה אתם עומדים באירוע הזה.

שלמה אוחיון: אז ככה, עד היום לגבי עוסקים פטורים יש מה שנקרא חובת התייצבות במשרדים על מנת לפתוח עוסק בתקופה הזאת.

שלמה אוחיון: אם יש מישהו שרוצה לפתוח עוסק פטור, הוא חייב להתייצב פיזית.

שלמה אוחיון: מאז שנכנסנו לסגר הראשון, אנחנו התארגנו והיום אנחנו מאפשרים פתיחה לתיק עוסק פטור, מרחוק, על ידי זה ששולחים את המסמכים בצורה מקוונת.

שלמה אוחיון: יש לנו מערכות מקוונות שפתוחות לכל האזרחים, זה נקרא מערכת מפעל.

שלמה אוחיון: היא נמצאת באתר האינטרנט של רשות המיסים.

שלמה אוחיון: מגישים את הבקשה וניתן לפתוח תוך יום תיק עוסק פטור למישהו שנקלע למצוקה, הוא נמצא בחל"ת ואין לו פרנסה אחרת, הוא מצא איזשהו עיסוק.

שלמה אוחיון: היום יש כל מיני יוזמות שנפתחות חדשות לבקרים כי אנשים בכל זאת צריכים להתפרנס, אז אנחנו מסייעים בידם ופותחים להם את התיק תוך יום.

שלמה אוחיון: תוך יום הם מקבלים את תעודת עוסק פטור.

שלמה אוחיון: כמובן מי שיש לו מייצג, יכול לעשות את זה באמצעות המייצג.

שלמה אוחיון: אין חדש בעניין הזה.

עודד פורר: לא זאת הייתה השאלה, שלמה.

עודד פורר: עלה הנושא של הגדלת הסכום שאתה יכול להיכנס תחת הגדרה של עוסק פטור.

עודד פורר: זה משהו שעסקנו פה בכנסת ואיזשהו מהלך שהובילו עוד בכנסת הקודמת לפני הקורונה.

עודד פורר: הוא הפך להיות דרמטי פי כמה דווקא בתקופה הזו של הקורונה, להרחיב את המנעד שבו אתה יכול לפעול כעוסק פטור.

שלמה אוחיון: הנושא עלה מספר פעמים.

שלמה אוחיון: זה עניין של מדיניות.

שלמה אוחיון: אני לא הכתובת לענות על זה.

שלמה אוחיון: אני מוכן בשמחה להעביר את זה לקובעי המדיניות.

שלמה אוחיון: יש פה עלויות תקציביות לא פשוטות לעניין הגדלת המחזור, ואני לא חושב שבעת הזאת זה המקום לדון בכך.

עודד פורר: זה בדיוק המקום.

שלמה אוחיון: לא, לא, כרגע.

שלמה אוחיון: אני מדבר במעמד הזה שאני מדבר איתך.

עודד פורר: בפניי סיכום הדיון מה-12 ביולי.

עודד פורר: זאת הייתה הבקשה שלנו מרשות המיסים בסיכום הדיון הקודם שערכנו בעניין הזה.

עודד פורר: עד לרגע זה לא קיבלנו שום תגובה מרשות המיסים.

שלמה אוחיון: אני אשמח להעביר תגובה מסודרת.

שלמה אוחיון: אני נחשפתי לדיון הזה היום בדיוק לפני שעה.

שלמה אוחיון: ביקשו ממני להיות נציג רשות המיסים ולכן אני פה.

עודד פורר: אז כמי שממונה על הנושא של הקשר עם הציבור ברשות המיסים, נכון?

עודד פורר: שירות הלקוחות.

שלמה אוחיון: אני סמנכ"ל שירות לקוחות.

עודד פורר: אז אני כלקוח שלכם ששלח לכם ב-12 ביולי מכתב שמבקש מכם להתייחס בוועדה לעניין הזה, מבקש שתעשו את זה.

עודד פורר: אנחנו נמצאים כבר באמצע אוקטובר.

שלמה אוחיון: אדוני היושב-ראש, אתה יודע את הכבוד שאני רוכש לך ולכל חברי הוועדה ולכל חברי הכנסת על העבודה הציבורית שהם עושים.

עודד פורר: לא צריך כבוד, רק תענו על הפניות שלנו.

שלמה אוחיון: אין בעיה, בשמחה.

עודד פורר: מרק רוזנברג, המוסד לביטוח לאומי, יש דברים שאנחנו ביקשנו מכם ב-12 ביולי, כמה מהתביעות לדמי אבטלה היו נשים לעומת גברים, כמה תובעות נמצאו לזכאיות לדמי אבטלה, כמה מהתובעים נמצאו זכאים, כמה חזרו לשוק העבודה, נשים לעומת גברים?

עודד פורר: יש לך את הנתונים האלה?

 << אורח >> מרק רוזנברג: לצערי לא.

 << אורח >> מרק רוזנברג: אני לא מכיר את הבקשה.

 << אורח >> מרק רוזנברג: היא לא הופנתה אלי ישירות.

עודד פורר: לא, למנכ"ל המוסד לביטוח לאומי ב-12 ביולי 2020.

 << אורח >> מרק רוזנברג: אני לא קיבלתי את הבקשה ולצערי הגעתי לדיון הזה לא מוכן.

עודד פורר: אז אין טעם שתגיעו לדיונים לא מוכנים.

עודד פורר: תודה.

עודד פורר: אני רוצה לעבור הלאה למשרד העבודה והרווחה.

עודד פורר: אני מציע למשרדי הממשלה שיתחילו להגיע מוכנים לדיונים.

עודד פורר: יש דיונים שמתבצעים כאן בוועדות.

עודד פורר: יש סיכומי דיון.

עודד פורר: יש בקשות שאתם אמורים למלא.

עודד פורר: משרדי הממשלה אמורים למלא אותם, בין אם זה רשות המיסים, בין אם זה המוסד לביטוח לאומי ובין אם זה כל משרד אחר.

עודד פורר: משרד העבודה והרווחה, מאיר דוד, מנהל אגף בכיר, מינהל הסדרה ואכיפה.

עודד פורר: מה לכם יש לומר בעניין הזה?

מאיר דוד: בוקר טוב, נמצא איתנו מרדכי אלישע, מנהל זרוע העבודה, אז נעביר אליו את רשות הדיבור.

עודד פורר: הוועדה ביקשה משר העבודה, הרווחה והשירותים החברתיים את הנתונים הבאים ב-12 ביולי: כלל הדרישות והצרכים התקציביים של המשרד לייצור הכשרות מקצועיות למטרת החזרה לעבודה, סך התקציב להתמודדות עם משבר הקורונה, נתונים לגבי צמצומי שכר, משרה ונושא פיטורים מינואר עד יוני 2020 בהשוואה לתקופה המקבילה אשתקד, ונתונים מספריים לגבי המפוטרות, חל"ת, לרבות היריון וטיפולי פוריות.

עודד פורר: יש בידך את הנתונים האלה?

עודד פורר: כי לא העברתם אותם לוועדה.

מרדכי אלישע: יש בידנו את הנתונים של מינהל האכיפה ומאיר יעביר אותם תיכף.

מרדכי אלישע: הייתה כאן איזו תקלה ואני ממש מתנצל שזה לא הגיע.

מרדכי אלישע: לגבי הכשרות מקצועיות, אני יכול לומר שעד היום אין איזשהו מתווה סגור למשרד האוצר.

מרדכי אלישע: אנחנו מנהלים דו-שיח מאוד ארוך שמשתנה - - -

עודד פורר: אבל לא ביקשתי את המתווה הסגור, ביקשתי לדעת מה הדרישות התקציביות של משרד העבודה, הרווחה והשירותים החברתיים לעניין הכשרות מקצועיות.

עודד פורר: מה הדרישות שלכם.

עודד פורר: אני יודע מה האוצר לא מסכים.

עודד פורר: עד שהאוצר יסכים, זה יקרה אחרי שיסיימו לפטר את כולם שם.

מרדכי אלישע: הדרישות התקציביות שלנו הסתכמו ב-1.6 מיליארד שקל.

מרדכי אלישע: זה כמובן מוביל השר שלנו, איציק שמולי.

עודד פורר: איך הם אמורים להיות מחולקים?

מרדכי אלישע: בגדול, מחולקים כמעט מיליארד שקל בנושא הכשרות מקצועיות ועוד סך של 600 מיליון שקל זה תמיכה, מה שנקרא, בליווי פרט וסיוע לאנשים שנפלטו, כגון נשים, אוכלוסיות שנפגעות באופן ישיר, עידוד עובדים לעסוק במקצועות שאין להם דרישה מצד העובדים דווקא.

מרדכי אלישע: יש מקצועות שאנחנו רואים שעובדים ישראלים לא מוכנים לעבוד עד היום, כמו בנייה, כמו סיעוד, אז שם ניסינו לתגמל או לתמרץ גם את העובדים, מצד אחד.

מרדכי אלישע: הצד השני של המדינה של הכשרות מקצועיות ותמרוץ מעסיקים לשלב את העובדים במקצועות בהם הכשרו הכשרה מקצועית.

עודד פורר: אני רוצה לפתוח את הדיון ולתת לדוברות שנמצאות איתנו להעלות את הסוגיות שלהן, שתהיו קשובים אליהן, אבל מעבר לכל מה שסוכם בדיון ב-12 ביולי, שלא העברתם, אז גם את מה שיש פה אני מבקש שתעבירו.

מרדכי אלישע: יגיע עוד היום.

עודד פורר: אז תהיו קשובים גם לדיון וגם לסיכום של הדיון.

עודד פורר: אני רוצה לגיתית שלומי מלשכת יועצי המס.

גיתית שלומי: בוקר טוב, תודה רבה חבר הכנסת עודד פורר.

גיתית שלומי: אני שמחה להיות בדיון הזה.

גיתית שלומי: אני רוצה להציג בקצרה שתי נקודות קצרות אבל מאוד מאוד חשובות וקריטיות בתקופה הזאת, אחת זה נושא המענקים.

גיתית שלומי: תראו, מה שקרה, זה שיש נשים שמאחר והן היו בחופשת לידה בשנת 2019, אין להן כרגע אפשרות לקבל מענקים, למה?

גיתית שלומי: כי דמי הלידה שקיבלו, הם לא נחשבים כהכנסה לצורך בדיקת הירידה במחזורים שבעצם מזכים בקבלת מענקים.

גיתית שלומי: אני חושבת שצריך להתערב פה ולעשות איזשהו תיקון.

גיתית שלומי: אין סיבה להעניש נשים שהיו בחופשת לידה בשנת 2019, כך שהן למעשה היום נופלות מתוך הזכאות לקבלת מענקים סוציאליים.

גיתית שלומי: אנחנו מדברים על הרובד הכי בסיסי של המענקים.

גיתית שלומי: זה לא מענקים של השתתפות בהוצאות, וחייבים לעשות פה תיקון.

גיתית שלומי: אני חושבת שזה נדרש בעת הזאת.

גיתית שלומי: הנושא השני לא פחות חשוב.

גיתית שלומי: בשבוע שעבר נחשפנו לנתונים מחרידים, ש-70% מאלו שהוצאו לחל"ת או פוטרו בתקופה האחרונה הן למעשה נשים.

גיתית שלומי: אנחנו רואים נשים שיושבות בבית תקופה ארוכה והן רוצות להתחיל לייצר.

גיתית שלומי: הן רוצות לפתוח עסק קטן, הן רוצות לעשות איזושהי פעילות, בין אם זה לאפות או לעשות שיווק דיגיטלי או לעשות כל מיני דברים אחרים, ומה שקורה כרגע, שלמעשה הן חוששות כי הן אומרות, אם אני אפתח עסק, אז מה יקרה?

גיתית שלומי: ייקחו לי את דמי האבטלה.

גיתית שלומי: אני חושבת שכדי להשאיר את הנשים ככוח יצרני אמיתי במשק, חייבים לעשות שינוי ולהודיע שאישה שתפתח עסק עד יוני 2021, לא תיפגע הזכאות שלה לאבטלה.

גיתית שלומי: ככל שהן מתרחקות משוק התעסוקה, הסיכוי שהן יחזרו לשוק התעסוקה בזמן הקרוב ויחזרו להיות יצרניות, הולך ומתרחק.

גיתית שלומי: זה נמצא במחקרים.

גיתית שלומי: חייבים לעשות פה מעשה שיגיד להם, תקשיבו, תמשיכו ליצור, תמשיכו לעשות ואל תעצרו ואל תעמדו במקום.

גיתית שלומי: תודה.

עודד פורר: תודה.

עודד פורר: מיכל עזאני, בבקשה.

מיכל אורון עזאני: אני 12 שנים עצמאית, בעלת בוטיק של בגדי מעצבים.

מיכל אורון עזאני: גיתית, קודמתי, דיברה על נשים שעתידיות לפתוח עסק.

מיכל אורון עזאני: אני בעלת עסק קיים שלצערי בימים האלה נאבקת לשרוד בגלל החלטות שאני לא מצליחה להבין אותן, החלטות של הממשלה, החלטות של הקואליציה להשאיר אותי סגורה.

מיכל אורון עזאני: המצב הוא קשה.

מיכל אורון עזאני: כל המעצבות שאני עובדת איתן הן נשים שמייצרות.

מיכל אורון עזאני: לצערי פשוט הורידו לנו את השלטר.

מיכל אורון עזאני: אני לא רואה שום סיבה שהעסק שלי יישאר סגור.

מיכל אורון עזאני: אנחנו עסקים קטנים שרואים בדרך כלל עד חמישה לקוחות בו-זמנית.

מיכל אורון עזאני: אנחנו שמרנו לכל אורך התקופה על התו הסגול, מקפידות על מסכות.

מיכל אורון עזאני: אני עצמי מעסיקה בעסק שתי אימהות חד-הוריות שכרגע נמצאות בחל"ת.

מיכל אורון עזאני: אני לא צריכה לספר לקודמיי מרשות המיסים, מהמוסד לביטוח לאומי מה זה אומר לאותן נשים שנמצאות בחל"ת, שלא מקבלות 100% מהשכר שהן היו אמורות לקבל.

מיכל אורון עזאני: המצב הוא עצוב, כי אם אני חושבת גם על ההשפעה העתידית, אני רואה ירידה בכושר הקנייה של נשים.

מיכל אורון עזאני: הלקוחות שלי הן נשים.

מיכל אורון עזאני: ברגע שאישה נפגעת, אז היא תיקנה פחות, היא תצרוך פחות.

מיכל אורון עזאני: זה גלגל ממש קשה של האטה במשק.

מיכל אורון עזאני: אני פשוט קוראת, מנצלת את הבמה הזאת.

מיכל אורון עזאני: קודם כל תודה, עודד, שאתה נותן לנו את הבמה הזאת.

מיכל אורון עזאני: תעזרו לנו לפתוח את העסקים שלנו.

עודד פורר: תודה רבה.

עודד פורר: האינטרנט שלך פשוט חלש ולא מאפשר להמשיך ולשמוע.

עודד פורר: חבר הכנסת יוראי להב, בבקשה.

יוראי להב-הרצנו: אדוני יושב-הראש, אני קודם כל רוצה להודות לך על קיום הדיון החשוב הזה.

יוראי להב-הרצנו: זה לא מובן מאליו שהוועדה הזו בוחרת לדון פעם שנייה בנושא שהוא קריטי ואקוטי.

יוראי להב-הרצנו: אני חושב שהנתונים החסרים ממשרדי הממשלה שלא ענו על הדיון ביולי, פחות קריטיים להבנת המצוקה, כי המצוקה היא קיימת והיא נוכחת והיא ברורה.

יוראי להב-הרצנו: יש סכנה גדולה יותר לעסקים קטנים ובינוניים בהובלת נשים, בתקופת הקורונה.

יוראי להב-הרצנו: אם בעבר ידענו ש-70,000 עסקים עומדים להיסגר בגלל הקורונה, היום המספר קפץ, הוא עומד על צפי של 89,000 עסקים בסכנת סגירה, רבים מהם של נשים.

יוראי להב-הרצנו: אני שומע את הדברים של גיתית ואת הדברים של מיכל, והם כואבים לי מאוד.

יוראי להב-הרצנו: יש פה גם את ענבר בזק, יושבת-ראש ארגון העצמאים, שאני אשמח שתדבר, וגם רונית יובל שהיא בעלת עסק שנפתח תוך כדי הקורונה.

יוראי להב-הרצנו: היא עצמאית.

יוראי להב-הרצנו: המצוקה של נשים עצמאיות גדולה.

יוראי להב-הרצנו: חמור מאוד שמשרדי הממשלה לא שלחו נתונים, מה המענה הייחודי של המדינה למול המצוקה המובחנת של אותן נשים שמובילות עסקים קטנים ובינוניים.

יוראי להב-הרצנו: האם קיים מענה מובחן לנשים שמובילות עסקים קטנים ובינוניים, שנמצאות בסכנת קריסה וסגירה?

יוראי להב-הרצנו: אם קיים, אז מה אחוזי הניצול שלו?

יוראי להב-הרצנו: אני מבין, אדוני היושב-ראש, מההתעלמות של משרדי הממשלה, שלא קיימת איזושהי תשובה של הממשלה, תקן אותי אם אני טועה.

עודד פורר: א', לא קיימת.

עודד פורר: ב', אי אפשר לטפל באף אחת מהבעיות שכרגע אנחנו עדים להן בתקופת הקורונה, בלי נתונים.

עודד פורר: הרי אחת הבעיות המשמעותיות היא שהיום הממשלה מנהלת את האירוע הזה בלי שום נתונים.

עודד פורר: תפתח את האתר של שירות התעסוקה, את האתר של ביטוח לאומי ותנסה להשוות את הנתונים.

עודד פורר: תגלה שכל אחד מספר לך סיפור אחר.

עודד פורר: אף אחד לא יודע להגיד מה הם הנתונים האמיתיים, לכן אנחנו דורשים את הנתונים.

יוראי להב-הרצנו: אני מחזק את הדרישה שלך לנתונים כי זה הבסיס.

יוראי להב-הרצנו: ברגע שאנחנו מזהים שיש בעיה, אז השלב הראשון הוא באמת להכיר בה.

יוראי להב-הרצנו: ברגע שהמדינה לא מכירה בשלב ראשון שיש בעיה, היא גם לא תדע להתאים את המענים הרלוונטיים.

יוראי להב-הרצנו: אנחנו בפער עצום בהתמודדות עם הבעיה הזאת שהיא אקוטית והיא נוכחת והיא מאיימת להחריב עולמות של אנשים.

עודד פורר: יש פה גם בעיה שהמדינה מתייחסת לאירוע הזה כאל אירוע שגרה, והוא לא אירוע שגרה.

עודד פורר: העובדה שבונים איזה שהן נוסחאות שגורמות לכך שאישה שהייתה בהיריון ובחופשת לידה לפני הקורונה, לא זכאית למענקי הקורונה רק בגלל שהיא עצמאית בתוך האירוע הזה, היא שערורייה שאין כדוגמתה, שאי אפשר להשלים עם זה.

עודד פורר: הנושא הזה היה צריך להיות מתוקן אתמול.

יוראי להב-הרצנו: למה הוא לא מתוקן?

עודד פורר: בוא נשמע את המשרדים.

 << אורח >> מרב שמואלי: בתור מי שמתכתבת עם רשות המיסים ועם משרד האוצר כבר חודשיים בעניין הזה, אז אני יכולה לספר לך מה הם אומרים.

עודד פורר: תיכף אני אתן לך.

עודד פורר: חברת הכנסת קטי שטרית.

קטי קטרין שטרית: אני רוצה קודם כל לברך על הדיון הזה.

קטי קטרין שטרית: הוא דיון מצוין גם בגלל שזה נושא שהוא מאוד מאוד חשוב בעידן הזה, בעידן הקורונה, וגם מפני שאתה יודע, אדוני היושב-ראש, היו הרבה סקפטיים שאתה אכן תנהל את הוועדה הזו בצורה הכי מקצועית.

קטי קטרין שטרית: אני חושבת שאתה עומד מעל הציפיות, לפחות של כל אחד ואחד מחברי הוועדה כאן.

עודד פורר: תודה.

קטי קטרין שטרית: קודם כל אני רוצה להגיד לך שבכלל נושא העצמאים זה נושא מאוד חשוב, בעיקר בגלל שאני מאמינה גם בכלכלה חופשית, ולכן אני חושבת שצריך לעודד תעסוקה של עצמאים, כמה שיותר, בכל מיני תחומים, בכל מיני כיוונים.

קטי קטרין שטרית: נשים עצמאיות, בכלל חלק שאני לקחתי על עצמי את זה כדגל.

קטי קטרין שטרית: אני רוצה בכל המכלול הזה להתייחס לנושא מסוים אחד לגבי נשים עצמאיות, וזה חופשת הלידה שלהן.

קטי קטרין שטרית: רק כדי לסבר את האוזן, נשים עצמאיות שילדו בשנת 2019, לצערנו הרב לא מקבלות מענק סיוע בתקופת הקורונה.

קטי קטרין שטרית: דמי הלידה שלהן אינם נחשבים במחזור העסקאות שלהן לצורך קביעת הירידה בהכנסות, ולכן בחודשים המקבילים לחודשים אלה בהן קיבלה אישה עבור שמירת היריון או חופשת לידה בשנת 2020 ובשנת 2021, היא לא תהיה זכאית למענק.

קטי קטרין שטרית: כמובן שזה אבסורד.

קטי קטרין שטרית: אני ביקשתי לקיים דיון עם הנהלת משרד האוצר ועם שר האוצר.

קטי קטרין שטרית: אני ועוד כמה מחבריי בוועדת כספים ניהלנו דיון ממש מקצועי.

קטי קטרין שטרית: אני קצת אופטימית.

קטי קטרין שטרית: קודם כל, השר נענה לפנייתי וביקש לקיים דיון בנפרד בנושא של נשים עצמאיות שיצאו לחופשת לידה בתקופה הזו שציינתי.

קטי קטרין שטרית: אני העליתי בפניהם את מה שאני העליתי בוועדת כספים ב-29.9 בעקבות דיון ששוחחתי עם הגורמים ברשות המיסים.

קטי קטרין שטרית: משיחה איתם הבנתי שהדרך הטובה ביותר לפתור את הבעיה היא פרשנות מחודשת של חוק הגדלת שיעור ההשתתפות בכוח עבודה וצמצום פערים חברתיים, חוק מ-2007.

קטי קטרין שטרית: ביקשתי לתקן את החקיקה ובמקביל אמרתי שאם זה ייקח הרבה זמן וזה קשה בעת הזו לעשות שינוי בחקיקה, אז אמרתי שהחישוב של רשות המיסים ייעשה לפי שנת 2018.

קטי קטרין שטרית: אם אתה רואה אישה עצמאית שהיו לה הכנסות בשנת 2018, שיעשו את זה במקביל ל-2019–2020.

קטי קטרין שטרית: השר לחלוטין לא פסל את זה וביקש זמן לחשוב על זה.

קטי קטרין שטרית: אני בכל מקרה הגשתי הצעה ואני אשמח מאוד אם גם תצטרף אלי, אדוני היושב-ראש, כי אתה גם חבר בוועדת הכספים, לקיים דיון בנושא הזה בוועדת כספים, איך אפשר למצוא פתרונות, כי בוועדת כספים כן מגיעים רשות המיסים.

עודד פורר: תאמיני לי מהניסיון שלי, דווקא בגלל שמדובר פה בפרשנות, לא מדובר פה בהנחיה, זה לא מצריך לא חקיקה, לא כאבי ראש, לא סיפורים אלא פשוט שכל בריא והיגיון, שרשות המיסים תקבל את ההנחיה שאומרת לה, רבותיי, בכל הכבוד, אישה שילדה בשנת 2019 לא צריכה לקבל עונש מהמדינה ברגע שסגרו את העסקים.

קטי קטרין שטרית: הבשורה היא שהשר לחלוטין לא פסל דיון בנושא הזה.

קטי קטרין שטרית: אני רוצה רק נקודה אחת לומר כי היא חשובה מאוד.

קטי קטרין שטרית: אם המסר הזה ייצא מהוועדה, זה חשוב מאוד, כי מה שקורה היום, נשים עצמאיות שיוצאות לחופשת לידה או לשמירת היריון, מצהירות על המענק, וזה אסור.

קטי קטרין שטרית: זה אסור מבחינת החוק, כי אז הן יצטרכו להחזיר את המענק בריבית דריבית אם הן לקחו את זה בחישובים, ולכן אם הקריאה הזאת תצא מהוועדה, נשים יקרות, אל תצהירו - - -

אוסנת הילה מארק: זה לא נכון.

אוסנת הילה מארק: בדוח השנתי זה לא בחישוב - - -

קטי קטרין שטרית: לא, הן מגישות את זה.

קטי קטרין שטרית: אני בדקתי את זה.

עודד פורר: תיכף נשמע את רשות המיסים בעניין הזה.

קטי קטרין שטרית: מניסיון אני אומרת את זה.

עודד פורר: תודה.

עודד פורר: מרב מיכאלי, בבקשה.

 << אורח >> מרב שמואלי: תודה רבה, אדוני.

 << אורח >> מרב שמואלי: האמת היא שכמו שאמרתי, אני מנהלת חודשיים התכתבות בעניין הזה, שהיא תחת לחץ פיזי בשביל בכלל לקבל תשובות ממשרד האוצר.

 << אורח >> מרב שמואלי: אגב, מהשר, הוא לא טרח לענות עד לרגע זה, אבל רשות המיסים, הצלחנו לגרום להם לענות תשובות לא רלוונטיות.

 << אורח >> מרב שמואלי: ברשותך אדוני, מי שגרמה לי לטפל בזה, מי שהפנתה את תשומת ליבי היא בת עמי, אז בוא ניתן לה לספר קודם את הסיפור שלה ואז אני אספר את ההמשך.

עודד פורר: אחריה אני ארצה לשמוע את רשות המיסים.

 << אורח >> מרב שמואלי: בסדר, אז אני אגיד ככה, אתה אומר כמובן את הדבר שהוא באמת אמור להיות מובן מאליו.

 << אורח >> מרב שמואלי: זה פשוט הזיה שאחרי שהפניתי את תשומת לב רשות המיסים לתקלה, במקום לתקן את זה, הם מתווכחים איתי כמה נשים בכלל סובלות מזה.

עודד פורר: ואם סובלת מזה אחת, לא צריך לתקן את זה?

עודד פורר: מה זה קשור?

 << אורח >> מרב שמואלי: זה מה שאני אומרת להם אבל זה לא עוזר לי.

 << אורח >> מרב שמואלי: הם מראים לי באותות ובמופתים איך מי שיכולה לקבל מענק, היא יכולה להיחשב ככה או אחרת.

 << אורח >> מרב שמואלי: אני אומרת להם, אבל יש בעיה בתנאי הסף.

 << אורח >> מרב שמואלי: אתם מחזיקים קבוצה של נשים שלא יכולה לקבל מענק ואתם לא נותנים לה מענה, ועדיין לא קיבלנו מענה.

 << אורח >> מרב שמואלי: עכשיו אני רוצה לומר מה מקומם כפל כפליים.

 << אורח >> מרב שמואלי: חברת הכנסת טלי פלוסקוב ואני תיקנו בכנסת ה-20, גם כן אחרי מאבק ארוך מאוד, את חישוב דמי לידה לעצמאיות, אז היית מצפה שברשות המיסים כבר יבינו שיש עניין.

 << אורח >> מרב שמואלי: נשים הן יולדות והן יוצאות לחופשת לידה ויש עניין עם דמי לידה.

עודד פורר: אגב, הן יולדות גם אם הן עצמאיות וגם אם הן שכירות.

עודד פורר: זה משהו שהוא ייחודי רק למדינת ישראל.

 << אורח >> מרב שמואלי: כן, בדיוק.

 << אורח >> מרב שמואלי: הסירוב לעשות התאמות, הסירוב לראות שאתם "אשכרה" דופקים בצורה אקטיבית נשים שעושות גם את משרת האימהות וההורות בחינם, כי כידוע, המדינה לא מוכנה להכיר בהוצאות על טיפול בילדות וילדים ועל עבודות הבית גם כשהן הכי מובהקות לצורכי ייצור הכנסה.

 << אורח >> מרב שמואלי: רשות המיסים הולכת פה נגד נשים בצורה שהיא פשוט בלתי נסבלת.

עודד פורר: אז בואו נשמע.

עודד פורר: בבקשה, בת עמי.

בת עמי דרור דהן: שלום, תודה רבה לחברי הוועדה על ההזדמנות להציג את הדברים.

בת עמי דרור דהן: תודה גם לחברת הכנסת קטי שטרית ולמרב מיכאלי שמעלות כאן את הנושא כמו במקרים קודמים.

בת עמי דרור דהן: חשוב לי להגיד, אנחנו שבעה חודשים בתוך הקורונה.

בת עמי דרור דהן: אני עד היום לא זכאית למענק סיוע סוציאלי אפילו אחד, כי לצערי הרב נאלצתי גם להיות בשמירת היריון של חודשיים וגם לקחתי חופשת לידה כפי שהיא מוגדרת על פי חוק בישראל, כ-26 שבועות.

בת עמי דרור דהן: אמנם במדינת ישראל כידוע לכם, משלמים רק על 15 שבועות, אבל החל משנת 2010 ותיקון החקיקה שהתבצע, חופשת לידה נמשכת 26 שבועות וזאת חופשת הלידה שלקחתי עם הבן שלי.

בת עמי דרור דהן: בגלל הדבר הזה אני היום משלמת על זה מחיר כבד, ולמרות שההכנסה שלי כרגע היא הכנסה בסיסית, אני לא זכאית לשום מענק סיוע, אפילו לא אחד.

בת עמי דרור דהן: אם חלילה לקחתי מענק בטעות כמו שעשיתי בהתחלה, כי המצב כל כך אבסורדי, אני אצטרך להחזיר אותו בשנה הבאה ואפילו עם כל מיני אמירות מרומזות על ריבית וכל מיני דברים כאלה.

בת עמי דרור דהן: ברשות המיסים במשרד האוצר נוטים להגיד על הדבר הזה, שאנחנו לא יודעים על כמה נשים מדובר.

בת עמי דרור דהן: ודאי שהם יודעים, כי כבר היו מספיק תיקוני חקיקה שנגעו לנשים עצמאיות שיולדות, ומדובר על כ-10,000 נשים בדיוק באותו חוק שחברת הכנסת מיכאלי התייחסה אליו.

בת עמי דרור דהן: הלשכה המרכזית לסטטיסטיקה מדברת על 10% מהנשים העובדות שהן נשים עצמאיות, כך שאי אפשר לומר שאין נתונים.

בת עמי דרור דהן: הנתונים קיימים והבעיה היא שיש איזושהי בחירה לחשוב שאנחנו משהו שאפשר לא להתייחס אליו.

בת עמי דרור דהן: אני שמעתי אמירות מאוד מקוממות כמו "מה את עושה עניין, מדובר רק על ארבעה חודשים".

בת עמי דרור דהן: אני תוהה מה יעשו אותם אנשים שאומרים, "מה את עושה עניין", אם נגיד להם שהם יוצאים לאבטלה ובמשך ארבעה חודשים לא מגיע להם דמי אבטלה, הם לא יכולים לקבל אותם.

בת עמי דרור דהן: אמירות כמו "אז מה אם היית בחופשת לידה, יש אנשים שהיו בחופשה בהודו".

בת עמי דרור דהן: באמת?

בת עמי דרור דהן: מדובר על חופשה בהודו?

בת עמי דרור דהן: אני הייתי בחופשת לידה שמגיעה לי על פי חוק.

בת עמי דרור דהן: לא רק אני, אני ועוד 10,000 נשים עצמאיות שכרגע נותרות בלי מענק, רק כי הן ילדו.

בת עמי דרור דהן: איך בכלל מתקיים על זה דיון?

בת עמי דרור דהן: אני לא מצליחה להבין.

בת עמי דרור דהן: ביקשנו כמה פתרונות שכולם הם פתרונות הגיוניים שמותאמים לחקיקות שבוצעו כבר בישראל, כמו חישוב לחודשים המקבילים ב-2018 או חישוב שדומה למה שנעשה עבור עסקים חדשים, שלוקח פרק זמן של עשרה עד 12 חודשים ומייצר מתוכם את ממוצע ההכנסות על מנת לאפשר לנו ולקבל את מענקי הסיוע לתקופה המקבילה לחופשת הלידה או שמירת ההיריון.

בת עמי דרור דהן: לחילופין, הצענו שאפשר גם להתחשב בדמי הלידה, אבל זה מצריך שיהיו פתרונות נוספים.

בת עמי דרור דהן: אני רק רוצה לומר שהתשובות שקיבלנו בוועדות היו תשובות שניסו להציג אותנו כאילו אנחנו לא מבינות את העניין.

בת עמי דרור דהן: אמרו לנו, מה פתאום, אנחנו מתחשבים בכם, לגובה המענק אנחנו לוקחים בחשבון את דמי הלידה.

בת עמי דרור דהן: גובה המענק לא רלוונטי לי.

בת עמי דרור דהן: אני לא מקבלת את המענק, אז גובה המענק הוא לא מעניין אותי אם אין לי מענק.

בת עמי דרור דהן: תשובה נוספת שקיבלנו מאמיר דהן בישיבת ועדת הכספים האחרונה, היא שלעניין מענק הוצאות קבועות, יש פתרון ואפשר להגיש השגה.

בת עמי דרור דהן: חשוב לי להתייחס לדבר הזה, כי הגשת ההשגה הזאת לא כתובה בשום מקום ואישה שהיום מסורבת, לא יודעת כי אמיר דהן אמר בישיבת ועדת הכספים שמי שתגיש השגה, יתחשבו בה, ולא יודעת על סמך מה זה מגיע לה, אז גם הדבר ההיפותטי הזה שאולי יש לו פתרון, צריך להיות מעוגן וכתוב.

בת עמי דרור דהן: באמת הייתי שמחה ששבעה חודשים אל תוך הקורונה, סוף סוף אנחנו נטפל בעניין, כי לידה היא לא סיבה לאפליה.

בת עמי דרור דהן: העניין הזה חייב להסתיים.

עודד פורר: תודה.

עודד פורר: שלמה אוחיון, רשות המיסים.

שלמה אוחיון: שוב, בוקר טוב לכולם.

שלמה אוחיון: שמענו בקשב רב גם את דברי חברות הכנסת וגם את מה שבת עמי אמרה.

שלמה אוחיון: אני שוחחתי גם עם חברת הכנסת מרב מיכאלי וגם הוצאתי תשובה כתובה בעניין.

שלמה אוחיון: דיברתי גם עם בת עמי.

שלמה אוחיון: הבטחתי לבת עמי שאנחנו נעלה את הנושא לדיון משפטי אצלנו וננסה ללכת בשני מסלולים: מסלול אחד הוא מסלול של פרשנות, שלצערי לא צלח עד הסוף מסיבה אחת פשוטה, כי החוק הוא מאוד ברור והחוק מגדיר מה הוא מחזור העסקאות.

שלמה אוחיון: מחזור העסקאות שכתוב בתוכנית הסיוע מדבר על כך שמחזור העסקאות לעניין מע"מ.

שלמה אוחיון: מאחר ודמי הלידה אינם מחזור עסקאות לעניין מע"מ, לכן הדרך הפרשנית לא צלחה.

שלמה אוחיון: יחד עם זאת אני חייב לומר שאנחנו הולכים בכל הכוח לשנות או תקנות או את החקיקה עצמה.

שלמה אוחיון: שוחחתי ממש לפני תחילת הדיון בוועדה עם היועץ המשפטי שמלווה את כל החקיקה, והוא הבטיח לי שייקח לי יום-יומיים כדי לנסח את התקנות ולהעביר אותן בדרך המהירה שניתן כדי שיהיה פתרון הולם ונכון.

שלמה אוחיון: חלק מהפתרון שאנחנו מציעים דומה למה שבת עמי הציגה, זה או לקחת את 2018, שנראה לנו שהוא לא נכון כי החוק מדבר על 2019, והדבר השני שהוא נראה יותר הגיוני ויותר נכון, זה לקחת את דמי הלידה ולראות בהם כחלק מהמחזור העסקי לצורך בחינת הירידה בהכנסות.

 << אורח >> מרב שמואלי: אדוני היושב-ראש, ברשותך, אני חייבת להתפרץ באמצע דבריו של מר אוחיון, משום שבאמת עם כל הכבוד לשר הבולדוזר, הרי אנחנו כולנו היינו בוועדת כספים כשהוא העביר בתוך חוק לא קשור בכלל, את ההנחה במס רכישה, בחוק אחר שאין לו שום קשר.

 << אורח >> מרב שמואלי: אם רצו להעביר תיקון, אין שום מניעה לעשות את זה.

 << אורח >> מרב שמואלי: הלחץ שרשות המיסים מתנהלת בעניין הזה הוא פשוט בלתי נסבל.

עודד פורר: שלמה, מתי זה מתוקן?

שלמה אוחיון: אמרתי, בשיחה שקיימתי לפני כניסתי לוועדה הבטיחו לי שזה יקרה ביומיים הקרובים.

שלמה אוחיון: אני לא יודע אם צריך חקיקה ראשית.

שלמה אוחיון: יכול להיות שזה רק בתקנון.

עודד פורר: אני אקל עליך, שלמה.

עודד פורר: מאוד מאוד פשוט דווקא בגלל שזה רק תקנות.

עודד פורר: הבעיה היא שכמובן הממשלה לא מביאה כלום.

עודד פורר: סדר-היום של ועדת הכספים הוא ריק.

עודד פורר: ועדת הכספים לא מתפקדת פה כבר כמעט חודש.

קטי קטרין שטרית: אבל היושב-ראש היה בבית חולים, אתה יודע את זה, עודד.

עודד פורר: אבל יש גם ממלא מקום.

קטי קטרין שטרית: ממלא מקום זה לא אותו דבר.

קטי קטרין שטרית: כמו שלפני כמה דקות פרגנתי לך, הייתי יכול לפרגן.

עודד פורר: זה לא עניין של לפרגן או לא לפרגן.

עודד פורר: כמו שבקואליציה יודעים להעביר חוק - - -

קטי קטרין שטרית: זה לא במקום.

קטי קטרין שטרית: הוא חולה.

עודד פורר: זה לא קשור למצבו הרפואי של חבר הכנסת גפני.

עודד פורר: ממש לא קשור.

עודד פורר: כשהקואליציה רוצה להעביר חקיקה, הגיע חבר כנסת פינדרוס, ניהל את הישיבות.

עודד פורר: יש כאלה שזה היה לשביעות רצונם יותר, יש כאלה שזה היה פחות לשביעות רצונם.

עודד פורר: זה לא משנה, ניהל את הישיבות והקואליציה העבירה חוקים בוועדה הזאת, לכן אני אומר שהדבר הנכון הוא, דווקא בגלל שזה נורא פשוט - - -

קטי קטרין שטרית: בגלל זה הגשתי בקשה, עודד.

קטי קטרין שטרית: הגשתי בקשה ואני בטוחה שידונו בזה.

עודד פורר: אנחנו לא צריכים דיון בוועדת הכספים, שאנחנו עוד פעם נדבר - - -

קטי קטרין שטרית: לא, השר הציע שכדאי להביא את זה לדיון כדי שכל גורמי המקצוע יהיו.

עודד פורר: אנחנו לא צריכים דיון בוועדת הכספים.

עודד פורר: אנחנו לא צריכים עכשיו להנדס את הטיל שיגיע לירח, אנחנו צריכים בסך הכול לעשות שינוי תקנות מאוד מאוד פשוט.

עודד פורר: אומר הנציג של רשות המיסים, זה יום-יומיים.

עודד פורר: אם זה יום-יומיים, בואו נחליט כולנו יחד, חברים, לא יעבור כלום בוועדת הכספים עד שלא מגיעות התקנות האלה, והעניין משתנה ואז זה באמת יהיה יום-יומיים.

עודד פורר: זאת הקריאה שלי.

עודד פורר: אני אומר לכם, לפחות מבחינתי, הנה, אני אומר את זה לך, שלמה.

עודד פורר: אתה יכול להעביר את המסר הזה גם לאנשים האחרים באוצר.

עודד פורר: לא יודע איזה בקשות לממשלה יהיו בוועדת הכספים.

עודד פורר: בלי התקנות האלה אל תביאו בקשות.

עודד פורר: יהיו פה פיליבסטרים.

עודד פורר: אתם לא תצליחו להעביר שום דבר.

עודד פורר: לא יתכן שמחזיקים נשים תלויות ועומדות במשך שבעה חודשים בלי מענק בתקופה הכי קשה, למה?

עודד פורר: כי אפשר.

עודד פורר: לא יתכן.

עודד פורר: אני מברך אתכם שהגעתם למסקנה לעשות את זה בתקנות ושאתם אומרים שזה יום-יומיים.

עודד פורר: ככל שתעשו את זה ביום-יומיים, לא תהיה לנו בעיה, לא נגיע למחלוקת בכלל.

עודד פורר: כדאי שזה באמת יהיה יום-יומיים.

עודד פורר: תודה.

עודד פורר: אני רוצה להמשיך את סדר-הדוברים.

עודד פורר: אמיר דהן, בבקשה.

 << אורח >> אמיר דהן: שלום לכולם.

עודד פורר: אמר לנו שלמה שבערך יומיים ייקח לכם לתקן את התקנות בנושא של נשים עצמאיות בהיריון.

 << אורח >> אמיר דהן: אני מתנצל, עד עכשיו לא קיבלתי את הקישור לזום ורק עכשיו נכנסתי.

 << אורח >> אמיר דהן: אני לא יודע מה שלמה אמר.

 << אורח >> אמיר דהן: תוך יומיים, איזה תיקון?

עודד פורר: אנחנו מדברים על נשים בהיריון שילדו בשנת 2019 ולכן נמנעת מהן האפשרות לקבל את המענק בשנת 2020 על הקורונה.

עודד פורר: לצורך העניין, היו שתי בדיקות, כך ציין שלמה בפנינו, ברשות המיסים, אחת ללכת במסלול של פרשנות משפטית.

עודד פורר: הנושא הזה כנראה מורכב מבחינת היועצים המשפטיים.

עודד פורר: הדרך השנייה שהיא הדרך, היא תיקון התקנות לכך שיעשו את זה כמו החישוב שעושים בדוח לעסק חדש.

עודד פורר: שלמה אמר שתוך יום-יומיים להערכתו העניין הזה יהיה גמור.

עודד פורר: אנחנו רוצים לשמוע גם ממך את זה.

 << אורח >> אמיר דהן: אני אגיד ככה, אם זה שינוי חקיקה, אז גיא גולדמן מטפל בזה.

 << אורח >> אמיר דהן: אנחנו מבחינתנו תכננו להוציא הנחיה תוך יום-יומיים איך עושים את זה בלי תיקון חקיקה.

עודד פורר: הכי טוב.

עודד פורר: אני מסכים, אגב.

 << אורח >> אמיר דהן: לטעמי יש כל כך הרבה סוגיות ופינות.

 << אורח >> אמיר דהן: מה עושים עם עסק שבתקופת הבסיס הוא היה בשיפוצים, וקרה לנו מקרים כאלה שקניון פה ברמת גן היה בשיפוצים, בית הקפה היה סגור חודשיים, לא היה לו תקופת בסיס?

 << אורח >> אמיר דהן: יש כל כך הרבה סוגיות שאני חושב שאם אנחנו ניכנס לחקיקה, זה לא ייגמר לעולם, ואנחנו בפרשנות שלנו נוציא הנחיה לזה עד סוף השבוע הזה.

 << אורח >> אמיר דהן: כבר בפועל עשינו את זה עם כמה נשים עצמאיות שהיו בחופשת לידה ובתקופת הבסיס היה אפס.

עודד פורר: אמיר, אנחנו נקיים פה דיון בוועדה לקידום מעמד האישה ביום שני הבא, בנושא אחר.

עודד פורר: הדיון ייפתח בזה שאני אבקש שאתם תעלו ותעדכנו אותנו שאכן יצאה הנחיה כזאת, בסדר?

 << אורח >> אמיר דהן: אין בעיה, אנחנו נוציא את ההנחיה לפני.

 << אורח >> אמיר דהן: בסדר גמור.

עודד פורר: תודה.

עודד פורר: אני רוצה לתת לנגה עקל, ראש מחוז מרכז בלשכת סוכני הביטוח.

נגה עקל: הדברים שלנו הם אצל רחל כבודי מטעם לשכת סוכני ביטוח, אז הייתי מעדיפה שהיא תתחיל בדברים.

עודד פורר: רחל, בבקשה.

רחל כבודי: שלום לכולם, אני דווקא הייתי רוצה לספר איך ענף הביטוח בעצם מתמודד עם סוגיית משבר הקורונה ואיך מתייחסים למבוטחים ואיך אנחנו מנסים במקסימום להציל את המצב ולבוא לקראת ציבור המבוטחים, לשמור עליהם, ובכלל איך אנחנו כנשים מתמודדות עם זה, כי זה בהחלט מצב שהוא לא פשוט לנו.

רחל כבודי: אנחנו ממשיכות לפעול במרץ, לתת שירות אישי ומקצועי תוך מתן הטבות ומציאת פתרונות יצירתיים כדי להקל ולסייע בהמשך פעילות פרטית ועסקית רצופה לכל המבוטחים.

רחל כבודי: זה מתבטא בכך שהארכנו את החידושים ב-30 ימים למי שלא הספיק לחדש, דחינו את מועדי התשלום הראשון בחודש נוסף כדי להקל על המבוטחים.

רחל כבודי: דחינו את הבקשה לביצוע בדיקות מיגון למי שלא יכול לצאת מביתו או שהוא נאלץ לדחות את זה.

עודד פורר: זה לא כל כך נושא הדיון, אני חייב לומר.

עודד פורר: הנושא הוא כרגע לגבי המצב של נשים עצמאיות וכיצד צריך לטפל בהן.

רחל כבודי: אני חושבת שנשים ככלל, נכנסנו למשבר הזה בכלל לא ממקום שוויוני.

רחל כבודי: אנחנו מצד אחד נאלצות לטפל בבית ולטפל בילדים ולטפל בלדאוג לכולם כי כולם נמצאים בבית, ואנחנו עושים את "תפקיד האישה", ומצד שני אנחנו צריכים לשמור על המבוטחים שלנו כי דווקא בימים האלה הם מאוד מאוד צריכים אותנו, אם זה ברמה של הסוגיות הכספיות ואם זה מצד שני בכל הנושא של אם יש להם תביעות או אם צריכים ביטוחים פרטיים או אם הם צריכים להוסיף איזשהו משהו לביטוח.

רחל כבודי: הצורך הוא צורך ממשי שאנחנו מתמודדים איתו ממש ברמה היומית.

רחל כבודי: נשים מוצאות את עצמן עושות היום עבודה כפולה ומכופלת עקב המצב הזה.

עודד פורר: תודה.

עודד פורר: חברת הכנסת עאידה תומא סלימאן.

עאידה תומא סלימאן: שלום, אני קודם כל כמובן מודה על הדיון הזה, כבוד היושב-ראש.

עאידה תומא סלימאן: בתקופה האחרונה אני מקבלת יותר ויותר פניות של נשות עסקים קטנים שבאמת עומדות מול פשיטת רגל.

עאידה תומא סלימאן: יש חלק שפשטו רגל, במיוחד באוכלוסייה הערבית, איפה שרוב העסקים הם עסקים, של מתן שירותים או חנויות קטנות שעם הסגר הזה, זה היה הקש ששבר את גב הגמל, כפי שאומרים.

עאידה תומא סלימאן: אם להסתכל על המצב, הן נכנסו כבר למשבר הזה במצב נחות יותר.

עאידה תומא סלימאן: כולנו יודעים שהמצב של הנשים שצריכות לנסות לתמרן בין הבית לבין התפקיד של האימא, עם כל החסרונות של להיות עצמאית בלי שום כיסוי לתפקיד הזה, אם זה מבחינת שעות הנקה, אם זה מבחינת שעות טיפול בילדים וכו'.

עאידה תומא סלימאן: המשבר הזה העמיק את המצב.

עאידה תומא סלימאן: אני מברכת על זה שאתה מתעקש בעניין התקנות.

עאידה תומא סלימאן: כחברת ועדת כספים אני גם אתעקש שלא נעביר דברים לפני שנבטיח באמת שהתקנות האלה יעודכנו ואכן התחילו לפעול.

עאידה תומא סלימאן: אני הייתי מוסיפה ומציעה, לא יודעת אם זה עלה בדיון, לא שמעתי את הכול אבל הייתי מבקשת ממש ניתוח מגדרי לכל המענקים והתקציבים שהוקצו לטיפול בעסקים.

עודד פורר: ביקשנו.

עודד פורר: טרם התקבל.

עאידה תומא סלימאן: יופי.

עאידה תומא סלימאן: אתם צעד אחד קדימה.

עאידה תומא סלימאן: אני הייתי גם מעלה את הבקשה להקדיש אולי איזשהו מענק קטן לעסקים קטנים של נשים כדי להפוך אותם ליותר עם דיגיטציה, עם אפשרות גם למכירות או למתן שירותים דרך האינטרנט.

עאידה תומא סלימאן: זה יעלה לכל אישה לעבור לצורת השיווק הזו, איזשהו עלות מינימלית או מקסימלית.

עאידה תומא סלימאן: אם רוצים לעזור לעסקים האלה, אולי יתנו להם את האופציה הזו.

עאידה תומא סלימאן: בעניין העסקים אני רוצה גם שאולי נדגיש את העסקים של נשים ערביות ונשים חרדיות.

עאידה תומא סלימאן: נשים ערביות, בדרך כלל העסקים שלהן מאוד קטנים.

עאידה תומא סלימאן: קושרים אותם מבחינת הלוואות ומבחינת אשראי בבנקים, לעסקים או למצב של הבן זוג.

עאידה תומא סלימאן: אני הייתי מבקשת אולי שיתנו הקלות מהבנקים בעניין האשראי לעסקים האלה.

עודד פורר: תודה.

קטי קטרין שטרית: עודד, יש לנו מישהו מהבנקים?

קטי קטרין שטרית: כי מה שהעלתה חברת הכנסת זה נכון מאוד מפני שאני שומעת הרבה תלונות.

קטי קטרין שטרית: הרי כשנותנים הלוואות, אז יש את הריבית ויש את הקרן.

קטי קטרין שטרית: עכשיו כל מי שלקח הלוואה טרום קורונה, דורשים ממנו מייד להחזיר את הכול בלי הארכה של השלושה חודשים עד סוף דצמבר כפי שנותנים למי שלוקח בימים אלו.

קטי קטרין שטרית: העליתי את זה גם בפני השר.

קטי קטרין שטרית: אני חושבת שזאת נקודה מאוד חשובה כי זה יכול לגרום לקריסה של כל העסקים.

עודד פורר: נצטרך לזמן את המפקח על הבנקים.

עודד פורר: רועי כהן, בבקשה.

רועי כהן: קודם כל אני רוצה לברך על הדיון, חבר הכנסת עודד פורר, יושב-ראש הוועדה.

רועי כהן: אני חושב שבאמת זה הזמן לשים פוקוס על מגזר שיש לו מנוע צמיחה אמיתי של המשק.

רועי כהן: אני לא אלאה בפרטים על האיוולת של סגירת העסקים ומה זה עשה בעיקר לנשים עצמאיות, עם העניין הזה שקשרו הפגנות לפתיחת עסקים.

רועי כהן: אני באתי לדבר על דבר אחד.

רועי כהן: אני חושב שהתפקיד של הוועדה כרגע הוא להוביל לקראת כל גיבוש של תוכנית כלכלית כזאת או אחרת, תוכנית רב-שנתית לעידוד יזמות ועצמאות נשית.

רועי כהן: אנחנו הקמנו פורום בל.ה.ב, עומדת בראשו עו"ד חיה מנע שהיא גם חברת הנהלת העיר ברמת גן ויושבת-ראש הנושא של קידום עסקים בעיר רמת גן.

רועי כהן: יש לה ניסיון.

רועי כהן: היא לקחה איתה כמה אנשים מאוד רציניים כמו גיתית שראיתי שנמצאת כאן, דפנה ארמוני, ואני רואה שענבל ג'וריני, היא מנכ"לית של איגוד המפיקים.

רועי כהן: אני חושב שהתוכנית הזאת צריכה להיות תוכנית שתכלול בתוכה תמריצי מס, הכשרות מקצועיות, תיקוני חקיקה, אם זה הכרה בהוצאות של טיפול בילדים, אם זה נושא של ימי מחלה, שכרגע אין ימי מחלת ילד לנשים עצמאיות.

רועי כהן: כל הדברים האלה, לכלול אותם בתוכנית שתגיש אותה הוועדה לקידום מעמד האישה.

רועי כהן: היא תהיה חלק מכל תוכנית כלכלית שתאושר אם אי פעם יהיה תקציב למדינת ישראל.

רועי כהן: אני חושב שזה התפקיד שלך, חבר הכנסת עודד פורר.

רועי כהן: אני יודע את העבודה הקשה שאתה עושה למען המגזר העסקי, את העובדה שאתה שם פוקוס באמת על הצורך לעזור ולסייע לנו.

רועי כהן: הנושא של עידוד יזמות נשית זה מנוע צמיחה אמיתי.

רועי כהן: שוב פעם אני רוצה להגיד, כל הכבוד לחברת הכנסת מרב מיכאלי.

רועי כהן: היא הרימה להנחתה על הנושא הזה של הנשים בהיריון.

רועי כהן: אנחנו ממש מאז גם דאגנו להעלות את זה בתקשורת, גם דאגנו לפנות למשרד האוצר, למשרד ראש הממשלה.

רועי כהן: אני מאוד מקווה שהלחץ שלכם כרגע כחברי כנסת יביא לתיקון האיוולת הזאת, שבעצם נשים עצמאיות שהיו בהיריון בשנת 2019, כרגע נופלות בין הכיסאות.

רועי כהן: זה דברים שהצפנו אותם ואני מחכה רק שייפתרו.

רועי כהן: אתה שומע עוד פעם, נבדוק, נראה.

רועי כהן: מה יש לבדוק?

עודד פורר: רועי, זה ייפתר.

רועי כהן: חברת הכנסת מרב מיכאלי תגיד לך שהיא כבר חודש וחצי בתכתובות עם רשות המיסים ושום דבר לא קרה.

עודד פורר: אז אני אגיד לך דבר מאוד פשוט, רועי, ואני אומר את זה גם לנציגי הממשלה שנמצאים פה.

עודד פורר: ממשלת ישראל מבינה במקרה הזה רק שפה אחת, ואת השפה הזאת אנחנו יודעים לדבר פה בבניין.

עודד פורר: אם נעמוד כאיש אחד בקואליציה ואופוזיציה ולא נאפשר שום דבר עד שהעוול הזה ייפתר - - -

רועי כהן: אני רוצה לבקש רק שבסיכום הדיון שלך תדרוש תוכנית כזאת.

רועי כהן: אם תהיה תוכנית, בסופו של דבר יהיה גם איזה משהו שישפר.

רועי כהן: תודה רבה.

עודד פורר: תודה.

עודד פורר: רונית יובל, בבקשה.

רונית יובל: שלום לכולם, אני קודם כל מודה לכם באמת שאתם מארחים אותי ונותנים לי לדבר.

רונית יובל: אני רוצה לדבר מאוד בקצרה על שתי סוגיות מאוד חשובות.

רונית יובל: מדברים פה על עצמאיות עם עסקים קטנים.

רונית יובל: זו בדיוק אני.

רונית יובל: אני יועצת עסקית ואני מרצה.

רונית יובל: אין היום בכלל הרצאות כי אין התקהלויות, אז אני לא יכולה להרצות כמעט בכלל.

רונית יובל: חברות גם סגורות ולכן אין לי אפשרות גם לתת ייעוצים, כי גם מי שקצת פתוח, אין לו כסף עכשיו לייעוץ ולא לוקח ייעוצים, ולכן העסק שלי סבל מאוד קשה מהמצב.

רונית יובל: אני גם עצמאית ואני גם שכירה, מפני שאני מרצה במכללות כשכירה.

רונית יובל: כל שנה בחופש שיש לסטודנטים, אנחנו מקבלים דמי אבטלה זמניים של שלושה חודשים, משהו בסגנון הזה.

רונית יובל: החישוב בעניין הזה הוא מאוד בעייתי.

רונית יובל: אנחנו מקבלים הרי לפי הכנסה, אז כשאני מקבלת את דמי האבטלה של מפוטרי קיץ, אז אומרים לי בביטוח לאומי, את גם עצמאית ואת גם שכירה, אנחנו מקזזים לך את ההכנסה שלך כעצמאית מתוך שאת שכירה, ולכן דמי האבטלה שלך הם מופחתים.

רונית יובל: כשאני באה לקבל את מענק הקורונה שגם על פי הכנסה, אז באים ואומרים לי, אנחנו לא מתחשבים בזה שאת גם עצמאית ואת גם שכירה.

רונית יובל: מבחינתנו אנחנו ניתן לך רק על החלק שאת עצמאית, ולכן ההכנסה שלי נמוכה וגם מענק הקורונה שלי נמוך יותר.

רונית יובל: אני למעשה סבלתי פה משני הכיוונים בתוך הדבר הזה, והמענק שאני קיבלתי הוא מאוד מאוד קטן, בוודאי לא מענק שכיסה את המשכנתא, בוודאי לא מענק שאפשר להתמודד איתו.

רונית יובל: יש פה כאילו חוסר אחידות בהיגיון של החוקים.

רונית יובל: גם העניין הזה שאני כיועצת, שאני עובדת עם לקוח אחד בכל פעם, לא יכולה לקבל קהל.

רונית יובל: אני לא יכולה כרגע לעבוד.

רונית יובל: לא ברור לי מדוע.

רונית יובל: למה אני לא יכולה להיפגש עם בן אדם אחד אפילו בחוץ, לשבת על ספסל בגינה?

רונית יובל: לכן העסק שלי סובל ברמות שהוא כמעט כרגע לא קיים.

רונית יובל: אני חושבת שזה משהו שצריך מאוד לחשוב עליו כי יש הרבה מאוד כמוני.

רונית יובל: תודה לכם.

עודד פורר: תודה, רונית.

עודד פורר: חברת הכנסת תמר זנדברג.

 << אורח >> מרק רוזנברג: תודה רבה אדוני היושב-ראש.

 << אורח >> מרק רוזנברג: אני חושבת שהדיון הזה מפנה זרקור.

 << אורח >> מרק רוזנברג: הבניין כאן מלא וגם הוועדה הזאת כל הזמן בפגיעות קורונה, שבאמת אין סדק שלא משתחלת לשם הפגיעה, אבל הדיון הזה מפנה זרקור לפגיעה מאוד מאוד רוחבית ומאוד מאוד ממוגדרת, עם מאפיין מאוד ברור, שזה פגיעה בנשים.

 << אורח >> מרק רוזנברג: יש יותר מובטלות ממובטלים באבטלת הקורונה.

 << אורח >> מרק רוזנברג: למרות שיש בעלות נרחבת פי כמה על עסקים של גברים, אלה שנפגעו הן יותר נשים, ואני חושבת שיש כאן מאפיינים שאנחנו צריכים לאפיין אותם כדי גם לתת פתרון, כי כבר ברור לנו שזה משבר שהולך להימשך זמן מאוד מאוד לא קצר.

 << אורח >> מרק רוזנברג: עסק של אישה, לרוב הוא עסק של אישה אחת.

 << אורח >> מרק רוזנברג: זה עסק שלא מעסיק עובדים ככלל.

 << אורח >> מרק רוזנברג: רוב העסקים הנשיים זה עסקים שמעסיקים את האישה עצמה, מתפרנסת מעבודת כפיה, בין אם זה ייצור עצמי בבית, בין אם זה שירות כלשהו שניתן.

 << אורח >> מרק רוזנברג: זה עסק שנסמך מאוד על מפגשים עם אנשים, אבל גם כמו ששמענו כאן גם על מכירות באינטרנט.

 << אורח >> מרק רוזנברג: עסק של אישה זה עסק שיכול להעלות את פרנסת המשפחה מעל לקו העוני.

 << אורח >> מרק רוזנברג: מה שאני אומרת זה ממחקרים ומעבודות שנעשו.

 << אורח >> מרק רוזנברג: זה עסק שמוסיף לפרנסת המשפחה.

 << אורח >> מרק רוזנברג: רבים מהעסקים האלה, בהחלט ניתן ואפשר והם יהיו בין הראשונים לחזור לעבוד כשייפתח הסגר.

 << אורח >> מרק רוזנברג: לדוגמא, קוסמטיקה, לדוגמא, בישול ביתי, לדוגמא, טיפול בילדים.

 << אורח >> מרק רוזנברג: הם כולם שייכים לענפים שהם יהיו בין הראשונים לחזור, שהם לא נמצאים הרחק אי שם ברשימת המותרות או הדברים האלה.

 << אורח >> מרק רוזנברג: באופן הפוך, הפגיעה, כמו שאמרתי קודם, היא פגיעה מאוד מאוד חריפה במיוחד בגלל שהרבה מהעסקים האלה הם עסקים שלא מוכרים, הם נמצאים מתחת לרדאר של רשויות המס, האכיפה.

 << אורח >> מרק רוזנברג: חלקם לא מגיעים לסף המס וכו', לכן אני חושבת שצריך כאן ביחד עם משרד האוצר, משרד הכלכלה והוועדה, לחשוב על מתווה פיצוי הולם לעסקים האלה, גם על מה שהיה וגם על מה שעומד לקרות.

 << אורח >> מרק רוזנברג: מדובר כאן בעסקים שבאופן מובהק נפגעו עד עכשיו הרבה מאוד ואולי יותר מאחרים.

 << אורח >> מרק רוזנברג: שמענו כרגע את הדוברת האחרונה, איך בגלל איזשהו כשל ביורוקרטי היא נפגעה משני הכיוונים.

עודד פורר: אגב, בלי לבדוק את הנתונים, מההיכרות שלי עם השוק, אני מעריך שאם נבדוק, נגלה שהרבה יותר נשים הן גם עצמאיות וגם שכירות מאשר גברים.

עודד פורר: זה נתון ששווה לבדוק אותו.

עודד פורר: אני לא יודע אם יש אותו לביטוח הלאומי.

 << אורח >> מרק רוזנברג: בטוח אפשר לבדוק את זה.

 << אורח >> מרק רוזנברג: זה מאוד סביר.

 << אורח >> מרב שמואלי: אני רק מנחשת שמהקומבינה הזאת של גם עצמאי וגם שכיר, הנשים בקבוצה הזאת הן מדווחות דיווח אמת יותר מאשר רוב הגברים.

עודד פורר: מרב, בואי נצא מנקודת הנחה שאזרחי ישראל מדווחים דיווח אמת, בין אם הם גברים או נשים, ואם יש מישהו שלא מדווח דיווח אמת, שייכנסו בו, כמו שאומרים.

 << אורח >> מרב שמואלי: חד משמעית.

 << אורח >> מרב שמואלי: אני מרשה לעצמי להניח שהאחוזים בין אלה שלא מדווחים דיווחי אמת, החלוקה המגדרית היא - - -

 << אורח >> מרק רוזנברג: תראו, מהניסיון שלי מהעבר, ואני עבדתי על הנושא הזה של עסקים זעירים של נשים, הרבה מהן, אין לי ספק שנופלים בין הכיסאות או שלא מגיעים לסף המס.

 << אורח >> מרק רוזנברג: העסקים של נשים נפגעים לא רק מהבעיה הזו של גם שכירים וגם עצמאים, אלא אישה עצמאית שעובדת לבד, הפגיעה שלה היא פגיעה הרבה יותר חמורה.

 << אורח >> מרק רוזנברג: מכיוון שהמשבר הזה הולך ללוות אותנו עוד תקופה, אז אנחנו חייבים התייחסות ספציפית לעסקים האלה, כי אחרת הם יטבעו עוד יותר עמוק ויהיה הרבה יותר קשה להרים אותם.

 << אורח >> מרק רוזנברג: תודה.

עודד פורר: תודה.

עודד פורר: דפנה ארמוני, בקשה.

דפנה ארמוני: קודם כל תודה רבה גם לוועדה ותודה רבה לך, עודד, שאתה עושה עבודה נהדרת.

דפנה ארמוני: אני אהיה מאוד קצרה.

דפנה ארמוני: אני רק אגיד שבמקצוע שלי אנחנו כבר יושבים המון זמן בלי יכולת עבודה.

דפנה ארמוני: במהלך כל התקופה הזו בקושי הצלחתי פעמיים להופיע מול קהל שיושבים במרחקים, בבית אבות או בלי קהל.

דפנה ארמוני: בסופו של דבר המצב הוא כזה שאין לי דרך להתפרנס בגלל שאני אומנית, והייתי מאוד שמחה פשוט לבקש אם אפשר היה לייצר מצב שתהיה איזושהי קרן שתעודד יזמות לנשים כדי שאנחנו נוכל - - - .

דפנה ארמוני: אני אעשה הסבת מקצוע.

דפנה ארמוני: אני פשוט אתחיל לעבוד מהבית דרך הזום.

עודד פורר: תודה רבה, דפנה.

עודד פורר: עדי סבג, בבקשה.

עדי סבג: היי, אני בעלת עסק כבר 14 שנה.

עדי סבג: יש לי מכון קוסמטיקה.

עדי סבג: אני מנסה איכשהו גם לגדל ילדים ואיכשהו גם להיות עצמאית ולעבוד.

עדי סבג: העניין הוא שאני מקבלת "אחד על אחד".

עדי סבג: אומרים לי לצאת לעבוד בלי שיש לי גנים, ולשים בייביסיטר שעולה לי 50 שקלים לשעה.

עודד פורר: קודם כל בייביסיטר אסור לך בתקופת הסגר.

עודד פורר: ככה מורה אמורה להעביר זום כרגע לכיתות, כשהילדים שלהם בגילאים האלה.

עודד פורר: אי אפשר יהיה להחזיר אותך לתעסוקה עד שלא יחזירו את הילדים למסגרות.

עדי סבג: לא נעים לי להגיד שגם יש פה בייביסיטר ברגע זה.

עדי סבג: אין ברירה.

 << אורח >> מרק רוזנברג: מטפלת לבית מותר, לדעתי.

 << אורח >> מרב שמואלי: גם לדעתי מותר.

עודד פורר: בסדר, לא משנה.

עודד פורר: הנקודה ברורה.

עודד פורר: איזה סיוע את קיבלת מהמדינה?

עדי סבג: קיבלתי כמה מענקים.

עדי סבג: הם לא היו גדולים.

עדי סבג: הם לא כיסו את השכירות שלי.

עדי סבג: הם היו משהו כמו 6,000 שקל.

עדי סבג: השכירות לי שהיא 7,200 שקל, גם אותה בעלת העסק שלי דורש.

עדי סבג: גם אם אני רוצה לצאת עכשיו מהעסק, אין לי שום אופציה כי אין לי לאן ללכת.

עדי סבג: אני קוסמטיקאית, אז לעבוד בבית זה לא אופציה מבחינתי.

עודד פורר: גם לא תקבלי דמי אבטלה.

עדי סבג: בדיוק, אז אני לא יודעת מה אני אמורה לעשות.

עדי סבג: רק השכירות שהוא רוצה ממני זה 22,000 שקל כמעט על שלושה החודשים האלה, גם בפברואר, מרץ וגם עכשיו, התזרים שלי של כל ההוצאות הקבועות שלי שאני כל הזמן צריכה לשלם, שיוצאות מכיסי.

עדי סבג: זה לא שאני מקבלת חל"ת.

עדי סבג: אני מוציאה מכיסי כסף והכסף שאני מקבלת מהמדינה הוא להוצאות הקבועות של העסק.

עודד פורר: זה דוגמא, אני חושב, עד כמה הנוסחה של משרד האוצר מנותקת מהמציאות, והיא מנותקת מהמציאות פי כמה כשמדובר על עסק בסגנון הזה.

עודד פורר: תודה, עדי.

עדי סבג: תודה רבה לכם.

עודד פורר: אנחנו עוברים לליה פינקלברג.

ליה פינקלברג אלבז: שלום.

ליה פינקלברג אלבז: קודם כל אני חייבת להגיד שהדוברת לפניי, ליבי-ליבי, כי זה בהחלט המצב.

ליה פינקלברג אלבז: הילדים שלי במסכים.

ליה פינקלברג אלבז: התחננתי אליהם שבכלל לא יכנסו לחדר אבל אני לא מבטיחה שזה לא יקרה.

עודד פורר: שיכנסו, שיכנסו, שנראה אותם.

ליה פינקלברג אלבז: קודם כל תודה רבה לכם על ההזדמנות באמת להשמיע את הקול ואת הקולות של האחרים.

ליה פינקלברג אלבז: אני יזמית ובעלת מועדון כושר בירושלים.

ליה פינקלברג אלבז: אני בעצם כבר שמונה שנים פתוחה, ואני פה כי אני מייצגת את ארגון בעלי העסקים בעולם ענף הכושר והספורט.

ליה פינקלברג אלבז: אני חושבת שבאמת עלו פה המון נקודות נורא חשובות.

ליה פינקלברג אלבז: אני מועדון כושר ואני מזדהה מאוד עם הדברים שעלו פה מבחינת זה שהמענקים ממש לא מספיקים.

ליה פינקלברג אלבז: אני בתור אישה גם מרגישה שבאמת אני צריכה כרגע לתמרן בין כל מיני זומים הזויים.

ליה פינקלברג אלבז: הירידה בכמות הלקוחות שמוכנים להשתתף בזומים היא זעומה.

ליה פינקלברג אלבז: זה כלום.

ליה פינקלברג אלבז: זה לא רלוונטי בכלל כי כולם באותה בעיה שבעצם כל הילדים בבית וכולם לא יכולים לתפקד.

ליה פינקלברג אלבז: נקודה אחת שאני לא שמעתי שעלתה פה, שלא כל כך קשורה לענף הכושר אבל קשורה לדברים אחרים, זה כמה הנושא הכלכלי אצל נשים הוא חשוב גם מבחינת אלימות כלכלית, אלימות כלפי נשים, היכולת שלנו להיות עצמאיות.

ליה פינקלברג אלבז: תודה לאל, אני חייבת לסייג שזה לא נוגע לי.

ליה פינקלברג אלבז: אני בסדר, אני לא סובלת מאלימות, אבל עדיין זה משהו שמאוד מאוד מפחיד אותי.

ליה פינקלברג אלבז: אני מעסיקה בימים כתיקונם, לפני הקורונה, 13 עובדים ועובדות, חלקם פרילנסרים, חלקם שכירים, ואני חייבת להגיד שאפילו כמה שאני רוצה לתת להם ושיצאו לחל"ת או לעזור לאלה שהם בעצם פרילנסריות, אין לי מה לעשות.

ליה פינקלברג אלבז: הרבה פעמים חייבים לחזור לבתים שהם לאו דווקא מיטביים.

ליה פינקלברג אלבז: יש איזושהי תחושה של כל כך הרבה בלבול ותסכול וחוסר סדר ודברים שהם לא הוגנים.

ליה פינקלברג אלבז: אתם חייבים לעזור.

ליה פינקלברג אלבז: ההתמוטטות הזאת היא לא רק כלכלית, היא גם נפשית.

ליה פינקלברג אלבז: הרבה פעמים נשים מגיעות לעצמאות, ובאמת אני מייצגת פה אלפים של מאמנות כושר ומדריכות יוגה ופילאטיס ומחול שבעצם מגיעות לזה מתוך מקום של שליחות, של לעזור לאנשים, וכשלוקחים לנו את זה, זה פגיעה שהיא לא רק כלכלית, זה פגיעה שהיא חד משמעית גם נפשית מאוד קשה.

ליה פינקלברג אלבז: אני מכירה הרבה מאוד נשים וגם גברים שמגיעים למצבים שהם נפשית נורא קשים, שמתחילים לקחת תרופות נגד דיכאון.

ליה פינקלברג אלבז: תחום של כושר זה תחום של אופטימיות, של שמחה, של לעזור לאנשים, של לתרום לבריאות של אנשים, ופה הפכנו פתאום ברגע אחד לאויבי העם מספר אחד.

ליה פינקלברג אלבז: במקום שהממשלה ומשרד הבריאות יעבדו איתנו כאיזשהו פתרון ועזרה ומערך סיוע נגד הקורונה, אנחנו הופכים פתאום להיות משהו שהוא אחר לגמרי.

ליה פינקלברג אלבז: תודה רבה לכם.

עודד פורר: תודה, ליה.

עודד פורר: סמדר טל, בבקשה.

סמדר טל: שלום לכולם, תודה על הבמה הזאת.

סמדר טל: תודה מיוחדת לך, עודד, וגם לניצן שמאחורי הקלעים.

סמדר טל: אני דיאטנית קלינית מעל 20 שנה.

סמדר טל: אני רוצה קצת לדבר על הסקטור הנשי שלנו.

סמדר טל: בעצם בערך 95% מהדיאטנים בארץ הן נשים.

סמדר טל: כסקטור נשי אנחנו סובלים בעצם ממחלות של סקטור נשי, שזה שכר מאוד נמוך במגזר הציבורי, ולכן רבות מאיתנו, בעל כורכנו, הופכות להיות עצמאיות גם כי הקופות ומשרד הרווחה מוכנים לקלוט אותנו רק כעצמאיות או שאנחנו פשוט פותחים עסקים קטנים כדי להתפרנס.

סמדר טל: אני באופן אישי גם שכירה וגם עצמאית.

סמדר טל: נאמרו פה הרבה דברים.

סמדר טל: על המגזר הספציפי שלנו גם היה לנו איזה דיון עם עודד ונשלח מסמך.

סמדר טל: אני רוצה להתייחס לשתי נקודות.

סמדר טל: אני חושבת שעדי קודם הוכיחה מה זה אומר לעבוד מהבית.

סמדר טל: תחשבו שקבעתם תור לדיאטנית בקופת חולים וברגע שעליתם מולה בזום בהנחה שזה התאפשר, אז הילדים קיפצו מאחור.

סמדר טל: אי אפשר באמת לתת ייעוץ תזונתי איכותי כשעובדים מהבית, כשאין מבוגר נוסף ששומר על הילדים.

סמדר טל: לצערי הרב הרבה דיאטניות נשארו בבית או כי הבעל הוא חיוני או כי הבעל הוא המפרנס העיקרי ועדיף שהוא ייצא לעבוד והן יישארו בבית, והן פשוט הורידו משרות, מודיעות שהן לא יכולות לעבוד או שפשוט לא מסכימות לקבל מטופלים כי אי אפשר בעצם לטפל ככה.

סמדר טל: אני חושבת שצריך למצוא דרך לפיצוי לעצמאיות שנאלצות לעבוד מהבית ובעצם לא יכולות לעשות את זה.

סמדר טל: הנושא השני שהעליתי כבר בפורום אחר, זה הנושא של המענקים.

סמדר טל: רבות מאיתנו עובדות מול גופים, מול מתנ"סים, מול עיריות, גופים שמשלמים כנהוג במדינת ישראל, שוטף פלוס, עד אין קץ, ורבות מאיתנו בעצם לא קיבלו מענקים כי במרץ ואפריל ולפעמים אפילו במאי עוד קיבלנו תשלומים על עבודות של חודשים קודמים ולא יכולנו להוכיח ירידה בהכנסות.

סמדר טל: למרות שהעליתי את זה, עד היום לא ראיתי שום התייחסות לנושא הזה ופתרון לנושא הזה.

סמדר טל: אני יכולה להגיד לכם שגם משיחות עם דיאטניות, רבות אמרו לי שגם בחודשים שכן מגיע להן והן מצליחות להוכיח זכאות למענק, הן מעדיפות לא לקחת אותו.

סמדר טל: הן מעדיפות לחיות בצמצום ולא לקחת את המענק, כי הן לא יודעות בעצם מה לצפות מהממשלה.

סמדר טל: הן אומרות, יגיע סוף שנה והממשלה תתהפך פה ותחליט שהקריטריונים למענק ישתנו ויבקשו מאיתנו את הכסף בחזרה ועוד עם ריבית, אז אנחנו מעדיפות לא לקחת.

סמדר טל: אני חושבת שזה חוסר אמון מאוד גדול במערכת.

סמדר טל: תודה.

עודד פורר: תודה.

עודד פורר: מרב שמואלי, בבקשה.

 << אורח >> מרב שמואלי: אני מעמותת רוח נשית שעוזרת לנשים נפגעות אלימות לצאת ממעגל האלימות על ידי העצמה כלכלית תעסוקתית.

 << אורח >> מרב שמואלי: קודם כל אני רוצה לחזק משהו שנאמר קודם, הקשר בין מצב כלכלי לאלימות.

 << אורח >> מרב שמואלי: יש הרבה מאוד נשים שגם כשכירות, אבל יש נשים שהן עצמאיות וזאת הדרך היחידה שלהן לא רק להתפרנס אלא באמת לא לחזור למעגל האלימות, על ידי הקמת עסק קטן או זעיר.

 << אורח >> מרב שמואלי: בגלל כל מיני סיבות קשה להן להשתלב כשכירות בשוק העבודה, ולהקים עסק קטן זה הדרך היחידה שלהן איכשהו להתפרנס.

 << אורח >> מרב שמואלי: זה היה ככה תמיד גם לפני המשבר, ועכשיו בתקופת הקורונה אנחנו בשטח ממש רואות את זה, עלייה באלימות, ירידה במצב הכלכלי, וזה חיבור מאוד מאוד קשה.

 << אורח >> מרב שמואלי: אני רוצה לדבר עכשיו על שתי יוזמות שאנחנו ביחד עם מרכז אדווה וביחד עם קליניקה לנשים וכלכלה באוניברסיטה מקדמות כבר הרבה זמן, עוד לפני משבר הקורונה, בגלל שכידוע, החסמים שעומדים בפני נשים שמקימות עסקים ומנהלות עסקות, הם הרבה יותר קשים מאשר גברים.

 << אורח >> מרב שמואלי: אני אגיד את זה ממש בקיצור.

 << אורח >> מרב שמואלי: קודם כל הנושא של רכש ציבורי גם ברמה הממשלתית, גם ברמה של רשויות מקומיות בנוגע לעסקי נשים.

 << אורח >> מרב שמואלי: חוק חובת מכרזים מעודד העדפה של עסקים בבעלות נשים ומכרזים של רכש ציבורי, אבל הרבה פעמים זה פשוט נשאר כאות מתה על החוק וזה לא ממש מיושם.

 << אורח >> מרב שמואלי: היוזמה שאנחנו קידמנו זה באמת לשנות חוק ותקנות כדי שיהיה חובה לרשויות גם לאסוף נתונים, לפלח נתונים בצורה מגדרית וגם לפרסם מידע לגבי עסקי נשים כדי שבאמת יהיה אפשר להפעיל את זה.

 << אורח >> מרב שמואלי: בנוסף, אני ממליצה על מסמך מאוד חשוב שנכתב על ידי מרכז אדווה בשנת 2017 בנוגע לרכש ציבורי מקומי ועסקי נשים.

 << אורח >> מרב שמואלי: אחת ההמלצות שם זה להקים מאגר של ספקיות ויועצות בתחומים שונים שבהם רשויות ציבוריות יכולות להתקשר עם עסקים.

 << אורח >> מרב שמואלי: זה דבר שהיה חשוב גם קודם ועכשיו בתקופת הקורונה בוודאי שזה מאוד חשוב כדי לתת את הדחיפה לעסקי נשים.

 << אורח >> מרב שמואלי: הדבר השני קשור לנשים שהן באמת ברמת הכנסה מאוד נמוכה, נשים שזכאיות לקצבאות קיום, הבטחת הכנסה וכו'.

 << אורח >> מרב שמואלי: אנחנו הרבה מאוד זמן מנסים ועובדים מול הביטוח הלאומי והסוכנות לעסקים קטנים כדי לאפשר לנשים שזכאיות לקצבאות האלה ורוצות להקים עסק, לקבל איזושהי תקופת חסד, שכאשר הן מקימות עסק קטן, בהתחלה הן יוכלו להפנות לזה את כל הזמן והמרץ שלהן ולכן יהיו פטורות מהצורך להתייצב בלשכה כל הזמן, ובעצם לא תקוזז בינתיים הקצבה הזאת.

 << אורח >> מרב שמואלי: אנחנו עשינו הרבה פעילות וזה נתקע בגלל הקורונה.

 << אורח >> מרב שמואלי: נשמח מאוד אם הוועדה תעזור לקדם את היוזמה שהיום היא עוד יותר חשובה.

עודד פורר: תודה.

עודד פורר: נגה עקל.

נגה עקל: שלום לכולם, אני קודם כל מתחברת מאוד לכל מה שאומרות פה כל החברות הנשים שלי.

נגה עקל: אני רוצה להגיד תודה לעודד פורר על כל מה שהוא עושה לטובת העצמאים ולא רק בתקופת הקורונה.

נגה עקל: אני רוצה שני נושאים שאני רואה אותם כמטרידים.

נגה עקל: כולם פה דיברו על נושא של דמי לידה וכמה קשה לעבוד מהבית.

נגה עקל: אחת הבעיות העיקריות שמקשה עלינו כנשים לעבוד מהבית, היא שלמרות שכולנו משכילות והחלטנו לפתוח עסקים קטנים או גדולים, כשמערכת החינוך סגורה, לרוב העבודה נופלת על הנשים.

נגה עקל: אנחנו נאלצות לשבת יותר שעות עם הילדים, לעזור להם עם המחשבים.

נגה עקל: לא לכולם יש זום.

נגה עקל: אני באופן אישי כבר לא אימא לילדים קטנים, אבל אני רואה את כל בעלות העסקים הצעירות יותר עם ילדים קטנים, מכל הסקטורים.

נגה עקל: אני חושבת שאחד הדברים הראשונים שצריך לטפל בהם עכשיו זה לדאוג להחזיר את מערכת החינוך כדי שיותר אימהות יוכלו באמת לעבוד.

נגה עקל: גם כשהן עובדות מהבית בזמן שהילדים בבית, העבודה מתגמדת.

נגה עקל: זה נושא אחד.

נגה עקל: נושא שני שהוא מדבר מתוך הסקטור שלנו, סוכנות וסוכני הביטוח, ואני מעריכה שיש עוד סקטורים כמונו.

נגה עקל: אצלנו יש הכנסה פאסיבית שמצטברת עם השנים, אבל ההכנסה הזו הולכת וקטנה, ואם אנחנו לא נעבוד כל פעם ונעשה עוד שיווק ועוד מכירות מעבר לטיפול היום-יומי והלקוחות שלנו והמבוטחים שלנו, בעצם אנחנו נראה את הפגיעה רק בעוד שנה או בעוד שנה וחצי.

נגה עקל: היום אנחנו בעצם לא זכאים להטבות, לא זכאים למענקים כי הירידה שלנו לא עוברת את ה-25%, אבל כשאנחנו ניפגע, אף אחד לא ידבר איתנו.

נגה עקל: ברגע שיראו אצלנו את הירידה בהכנסה, אף אחד לא ידבר איתנו.

נגה עקל: לדעתי, ואני מאמינה שיש עוד סקטורים כמונו, זו נקודה שצריך גם לחשוב לטפל בה, איך נותנים מענקים ועזרה לעסקים שבעצם הפגיעה אצלם תתפרש בזמן עתיד.

עודד פורר: תודה.

עודד פורר: אני רוצה לסכם את הדיון לגבי ארבעה דברים שמאוד דחופים ואנחנו מצפים שיפתרו.

עודד פורר: הדבר הראשון הוא הנושא שעלה כאן בנושא מענקים לנשים שהיו בהיריון בשנת 2019 טרם הקורונה, וילדו ויצאו לחופשת לידה, נשים עצמאיות.

עודד פורר: מדובר בפרשנות מוטעית שנהגו בה עד עכשיו.

עודד פורר: גם מבחינת כוונת המחוקק, ברור לחלוטין שכשדיברנו על מענקים, הם היו אמורים לקחת את התקופה הזאת.

עודד פורר: אני שמח על האמירה הדי ברורה מרשות המיסים.

עודד פורר: גם אמיר דהן וגם שלמה אוחיון אמרו כאן שהנושא הזה ייפתר עד סוף השבוע.

עודד פורר: בדיון שיהיה לנו בוועדה ביום שני, אני מבקש לזמן את רשות המיסים, או שלמה או אמיר דהן שיספרו לנו שהעניין נפתר, ובא לציון גואל.

עודד פורר: דבר נוסף, ביקשנו את זה בדיון הקודם ולא קיבלנו על זה תשובות, הקלות בפתיחת עסקים קטנים באמצעות עוסק פטור.

עודד פורר: אנחנו ביקשנו את ההגדלה גם של הסכום שייקרא עוסק פטור וגם של בסיס העסקים שבהם ניתן לעסוק בעוסק פטור.

עודד פורר: אגב, זה צעד מתבקש ללא קשר, כדי לצאת מתקופת המשבר הזה.

עודד פורר: הרבה מאוד אנשים שהיו שכירים עד לא מכבר, יצטרכו ללכת עכשיו ולהמציא את עצמם מחדש.

עודד פורר: עוסק פטור זה הצעד הראשון שמאפשר לך בקלות להיכנס לתוך העולם הזה.

עודד פורר: הוא דרמטי.

עודד פורר: חשוב להרחיב גם את מניפת העסקים וגם את הסכום הנדרש.

עודד פורר: ביקשנו את עמדת רשות המיסים בעניין הזה.

עודד פורר: לא קיבלנו אותה בכתב.

עודד פורר: אני עדיין מצפה לקבל אותה.

עודד פורר: היה מהלך שהממשלה התחילה בכנסת הקודמת והיום היא צריכה לא להמשיך אותו כמשהו שמתנהל, אלא לדחוף אותו כמשהו שנדרש.

עודד פורר: זה אחד הצעדים הנדרשים כדי לצאת מהמשבר.

עודד פורר: ביטוח לאומי, חשש מאובדן דמי אבטלה.

עודד פורר: גם זה נכון לגבי הנושא של קצבאות קיום.

עודד פורר: אישה שתפתח עסק ותאבד את הזכאות שלה לאבטלה או לחילופין את הזכאות שלה לדמי קיום, אנחנו פשוט מדירים אותה מעולם העסקים.

עודד פורר: האינטרס גם של הביטוח הלאומי הוא דווקא להכניס אותה לתוך העולם הזה.

עודד פורר: זה, אגב, צעד משלים לנושא של עוסק פטור, כי הצעד הראשון בעסק הוא פתיחה של עוסק פטור, בד בבד בלי לאבד את הזכאויות האחרות, לכן אני מבקש התייחסות של ביטוח לאומי לשני הנושאים האלה, יצירת איזשהו באפר שמאפשר במשך תקופה מסוימת להיות עדיין עם זכאות לאבטלה ודמי קיום עד שהעסק קם על הרגליים.

עודד פורר: פנייה לחשב הכללי לגבי יישום חוק חובת המכרזים, העדפה נשית.

עודד פורר: אני הייתי מבקש לדעת כמה פעמים בשנת 2019 וכמה פעמים בשנת 2020 כשנבחרו זוכים במכרזים שפרסמה המדינה, נבחר זוכה בגלל ההעדפה המתקנת הזאת, קיבל על זה ניקוד עודף ולכן הוא הפך להיות הזוכה, אם זה עסק שבבעלות אישה.

עודד פורר: אמירה כללית למשרדי הממשלה.

עודד פורר: אנחנו נמצאים כרגע באחד המשברים הכי גדולים שהכרנו.

עודד פורר: דווקא בכל משבר תמיד האוכלוסיות המוחלשות נפגעות יותר, ובמקרה הזה אם אנחנו מדברים על נשים, אנחנו רואים את זה גם בנתוני האבטלה וגם בעסקים של נשים, גם לגבי הנושא של מי שהיא גם עצמאית וגם שכירה.

עודד פורר: אגב, בכל המנגנונים ובכל הנוסחאות שרשות המיסים והאוצר עשו, תמיד מי שהוא גם עצמאי וגם שכיר, נפגע, ולכן אנחנו מצפים לראות בתוכנית היציאה מהמשבר איך לוקחים את המגזר הזה שאגב, הצליחו באמת לייצר פה במדינת ישראל מקום שבו תעסוקת נשים הגיעה לאחוזים יחסית מאוד מאוד גבוהים גם בהשוואה ל-OECD.

עודד פורר: אני לא מדבר על איכות התעסוקה, אבל מבחינת אחוזי תעסוקה.

עודד פורר: צריך לראות איך מייצרים קרקע פורייה שתאפשר לנשים לפתוח עסקים ולקיים אותם ולהוביל אותם ולדחוף אותם, וזה צריך להיות ממש חלק עם נדבך מגדרי בתוך התוכניות, שלוקח בחשבון בדיוק את הבעיות שאנחנו מדברים על עסק נשי, אם זה הכרה בהוצאות מטפלת ומשפחתון, אם זה הגדלת המניפה של עוסק פטור ומתן אפשרות להמשיך ליהנות מדמי קיום ואבטלה בזמן הקמת העסק, וכיוצא באלו.

עודד פורר: צר לי, יש פה רשימה ארוכה מאוד של אנשים שביקשו לדבר ולא נצליח לשמוע את כולם.

עודד פורר: אנחנו מוגבלים בזמן.

עודד פורר: זה לא הדיון האחרון בנושא.

עודד פורר: תודה.

עודד פורר: הישיבה נעולה.